Projekts

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

Kārtība un vērtēšanas nosacījumi valsts un pašvaldību izglītības iestāžu (izņemot augstskolas un koledžas) vadītāju un pašvaldību izglītības pārvalžu vadītāju amatu pretendentu atlasei

Izdoti saskaņā ar Izglītības likuma

14.panta 12.2 punktu

1. Noteikumi nosaka kārtību un vērtēšanas nosacījumus valsts un pašvaldību izglītības iestāžu (izņemot augstskolas un koledžas) vadītāju un pašvaldību izglītības pārvalžu vadītāju amatu pretendentu (turpmāk – pretendenti) atlasei.

2. Pretendentu atlasi nodrošina izglītības iestādes vai izglītības pārvaldes dibinātājs (turpmāk – dibinātājs).

3. Šajos noteikumos noteikto dibinātāja kompetenci attiecībā uz valsts izglītības iestādi nodrošina ministrija, kuras padotībā ir attiecīgā izglītības iestāde.

4.  Dibinātājs:

4.1.  izdod pretendentu atlases konkursa nolikumu, kurā cita starpā ietver pretendentu vērtēšanas metodiku;

4.2. izveido pretendentu atlases komisiju (turpmāk – komisija);

4.3. izsludina atklātu konkursu uz vakanto izglītības iestādes vadītāja vai izglītības pārvaldes vadītāja vietu;

4.4. organizē pretendentu iesniegto dokumentu izvērtēšanu;

4.5. atbilstoši komisijas ieteikumam pieņem lēmumu par atbilstošākā pretendenta iecelšanu amatā.

5. Izglītības iestādes vadītāja amata pretendenta atlases procesā vērtē pretendenta atbilstību šādām prasībām:

5.1. Izglītības likumā un Bērnu tiesību aizsardzības likumā noteiktajiem ierobežojumiem strādāt par pedagogu;

5.2. Izglītības likumā un Ministru kabineta noteikumos par pedagogiem nepieciešamo izglītību un profesionālo kvalifikāciju un profesionālās pilnveides kārtību noteiktajām prasībām;

5.3. valsts valodas prasmes prasībām augstākajā līmenī atbilstoši Valsts valodas likuma prasībām un vismaz vienas Eiropas Savienības oficiālās valodas prasmei profesionālajai darbībai nepieciešamajā apjomā;

5.4. vismaz trīs gadu pedagoģiskā darba pieredzei izglītības jomā vai izglītības vadības darbā.

6. Pašvaldības izglītības pārvaldes vadītāja amata pretendenta atlases procesā vērtē pretendenta atbilstību šādām prasībām:

6.1. Izglītības likumā noteiktajām prasībām attiecībā uz izglītību;

6.2. Izglītības likumā noteiktajām prasībām attiecībā uz darba pieredzi;

6.3. valsts valodas prasmes prasībām augstākajā līmenī atbilstoši Valsts valodas likuma prasībām un vismaz vienas Eiropas Savienības oficiālās valodas prasmei profesionālajai darbībai nepieciešamajā apjomā.

7. Pašvaldības izglītības iestādes un izglītības pārvaldes dibinātājs pretendentu atlasei rīkoto konkursu izsludina pašvaldības mājas lapā un vietējā laikrakstā, norādot saskaņā ar amata aprakstu amata pretendentam izvirzāmās prasības, konkursam iesniedzamos dokumentus, pieteikšanās termiņu konkursam, tālruni uzziņām un dokumentu iesniegšanas vietu. Ministrija konkursu izsludina oficiālajā izdevumā „Latvijas Vēstnesis”.

8. Pretendentu pieteikšanās termiņš konkursam nav īsāks par 20 kalendāra dienām un nav ilgāks par 30 kalendāra dienām no konkursa izsludināšanas dienas.

9. Konkurss notiek vismaz divās kārtās:

9.1. pirmajā kārtā komisija atbilstoši iesniegtajiem dokumentiem novērtē pretendentu atbilstību konkursa izvirzītajām prasībām, izņemot šo noteikumu 5.1.apakšpunktā minētajām prasībām. Pretendenta atbilstību Izglītības likumā un Bērnu tiesību aizsardzības likumā noteiktajiem ierobežojumiem strādāt par pedagogu izvērtē izglītības iestādes dibinātājs;

9.2. pretendenti, kuru iesniegtie dokumenti atbilst izvirzītajām prasībām un uz kuriem neattiecas Izglītības likumā un Bērnu tiesību aizsardzības likumā noteiktie ierobežojumi strādāt par pedagogu, tiek izvirzīti otrajai kārtai – darba intervijai. Lai pārbaudītu amatam nepieciešamās teorētiskās zināšanas un prasmes, papildu darba intervijai pretendentam otrajā kārtā var noteikt uzdevumus.

10. Dibinātājs mēneša laikā pēc pieteikšanās termiņa beigām paziņo šo noteikumu 9.2.apakšpunktā minētajiem pretendentiem par konkursa otrās kārtas norises vietu, datumu un laiku.

11. Komisija organizē papildu atlases kārtas rīkošanu, ja pēc otrās kārtas vairāki pretendenti ieguvuši vienādu vērtējumu.

12. Komisija pēc noslēdzošās kārtas rezultātu apkopošanas izvēlas atbilstošāko pretendentu konkursa izvirzītajām prasībām un sagatavo motivētu ierosinājumu dibinātājam par pretendenta pieņemšanu darbā.

13. Dibinātājs piecu darbdienu laikā pēc konkursa noslēguma rakstveidā paziņo pretendentiem par konkursa rezultātu.

14.  Ja dibinātājs atzīst komisijas ieteikto pretendentu par piemērotu, dibinātājs pieņem lēmumu par pretendenta pieņemšanu darbā, par to rakstiski paziņojot pretendentam.

15. Pašvaldības izglītības iestādes un pašvaldības izglītības pārvaldes dibinātājs šo noteikumu 14.punktā minēto lēmumu pieņem pēc saskaņošanas ar attiecīgās nozares ministriju.

16. Dibinātājs atkārtotu pretendentu konkursu izsludina, ja:

16.1. konkursā nav pieteicies neviens pretendents;

16.2. saskaņā ar komisijas ierosinājumu neviens no pretendentiem neatbilst konkursa izvirzītajām prasībām;

16.3. dibinātājs neatbalsta komisijas ieteiktā pretendenta pieņemšanu darbā;

16.4. attiecīgā ministrija nesaskaņo pretendenta kandidatūru.

Ministru prezidente Laimdota Straujuma

Izglītības un zinātnes ministre Ina Druviete

Iesniedzēja:

Izglītības un zinātnes ministre I.Druviete

Vizē:

Valsts sekretāre S.Liepiņa

09.07.2014. 12.00

632

A.Opincāns 67047947

aivars.opincans@izm.gov.lv